נערכים לשנת הלימודים תשע"ט. הצוותים המקצועיים של העירייה ממשיכים לקדם מהפכת פיתוח ותשתיות במוסדות החינוך בעיר ויצירת אזורי למידה חדשניים ונגישים. העירייה השקיעה בשנים האחרונות כ-100 מיליון שקל בשיפוץ ושדרוג כללי בכל מוסדות החינוך בעיר וגם הקיץ הושקעו מיליוני שקלים נוספים במטרה לשדרג את סביבת הלימודים של התלמידים.
במסגרת פרויקט שיפוצי קיץ הצוותים המקצועיים פועלים בעשרות מתחמים שונים בבתי-הספר ובגני הילדים, שם נערכות עבודות בינוי, הקמה, שיפוץ, אחזקה, נגישות, בטיחות ושדרוג- רחבות היקף, וזאת, על פי העירייה, מתוך ראיית התלמידים כמי שזכאים ללמוד בתנאים הטובים והמרווחים ביותר.
כאמור, העבודות בשטח בעיצומן ובימים אלו משופצות ומשודרגות עשרות כיתות לימוד, כולל שיפוץ חדרי שירותים, הוספת ברזיות, החלפת עשרות דלתות בטיחותיות, התקנת סוככים, עבודות איטום, שדרוג מזגנים בכיתות וגנים.
דגש רב ניתן בשיפוצים ושדרוג המרחב הלימודי בגנים ובבתי הספר ויצירת אזורי למידה נעימים בחלל בית הספר ומחוצה לו וכוללים בין היתר שיפוץ לובי בניין ישן בבית הספר אורנים, שדרוג והשבחת השטחים החיצוניים בבית הספר דורון ובתיכון אלון, בניית גן חדש ברחוב הגפן, איוש גנים חדשים בשכונת נווה-גן ועוד.
עוד במסגרת העבודות שודרגו כיתות לימוד בתקרות אקוסטיות דקורטיביות, נערך שדרוג ארונות כיבוי אש במסדרונות, נבנו ושודרגו מעבדות מחשבים עם ציוד טכנולוגי מתקדם לטובת כיתות "חכמות" ובין היתר משלימים הכשרת WI-FIלרווחת התלמידים.
בנוסף, נערכות עבודות שדרוג גדרות ושערים במוסדות החינוך, שדרוג וצביעת אולמות ומגרשי ספורט לצד הליך הצטיידות מקיף של ציוד חדיש בגני הילדים, כולל ההליך השוטף של החלפת חול בחצרות.
בעירייה מציינים כי, העירייה רואה את נגישות המרחב הלימודי בראש סדרי העדיפויות ולטובת כך מבוצעות עבודות הנגשה נוספות בגנים ובבתי הספר לטובת תלמידים עם מוגבלויות ובמסגרת מגמה זו נבנתה מעלית חדשה בחטיבת קלמן.
מהעירייה נמסר: "השיפוצים במהלך הקיץ מצטרפים להשקעה חסרת תקדים של למעלה מ-100 מיליון שקל שהושקעו בשנים האחרונות במוסדות החינוך מתוך החשיבות הרבה בה אנו רואים את סביבת הלימודים של התלמידים. מדובר במהפכה אמיתית במרחב הלימודי של תלמידי רמת-השרון, שהפך להיות מרווח ונעים יותר בהשוואה לעבר, עם כיתות לימוד חכמות יותר, שמצוידות במיטב הציוד הטכנולוגי. ההשקעה בחינוך תלך ותתרחב גם בהמשך".